তিনি মন্ত্রী থাকাকালীন সময় নিয়ে বলেছেন, মন্ত্রী থাকাকালীন সরকারি কাজে আইনের বিধি-বিধান, কঠোরভাবে মেনে সিদ্ধান্ত দিয়েছি। সর্বোচ্চ সততা রক্ষা করেছি। ব্যক্তিজীবনে ব্যবসায় সততা নিশ্চিত করে, ব্যবসায় সাফল্য অর্জন করেছি। দেশে-বিদেশে আমার গড়া, ‘সাকো’ সুনাম অর্জন করেছে। আজ ‘সাকো’ দেশের একটি অন্যতম ব্যবসা প্রতিষ্ঠান। দেশের বিদ্যুৎ অবকাঠামো উন্নয়নে ‘সাকো’ আন্তর্জাতিকভাবে খ্যাত একটি পরামর্শক প্রতিষ্ঠান। আমি ১৯৯১, ১৯৯৬, ২০০১ এবং ২০০৮-এর নির্বাচনে পরপর চারবার নির্বাচিত সংসদ সদস্য। প্রতিটি নির্বাচনে নিরঙ্কুশ সংখ্যাগরিষ্ঠতা নিয়ে জয়লাভ করেছি। ১৯৯৬-২০০০ মেয়াদে মাননীয় প্রধানমন্ত্রী শেখ হাসিনার সরকারে স্থানীয় সরকার, পল্লী উন্নয়ন ও সমবায় মন্ত্রণালয়ের প্রতিমন্ত্রী ছিলাম। প্রতিমন্ত্রী হিসেবে আমি সততা ও নিষ্ঠার সাথে দায়িত্ব পালন করি। দল ও সরকারের ইতিবাচক ভাবমূর্তি বিনির্মাণে আমার সততা ও দক্ষতা সে সময় প্রশংসিত হয়। কিন্তু প্রটোকল অফিসারের অসাবধানতার কারণে পাসপোর্ট ব্যবহার নিয়ে পত্রিকায় লেখালেখি হয়, পরিবর্তীকালে তদন্তে বিষয়টি ‘ভুল’ হিসেবেই প্রমাণিত হয় এবং আমি নির্দোষ প্রমাণিত হই। ২০০৯ খ্রিস্টাব্দে সরকার প্রতিষ্ঠিত হলে আমি যোগাযোগমন্ত্রীর দায়িত্ব লাভ করি। এখানে উল্লেখ্য, আমি সরকারি কাজ ও ব্যবসাকে কখনও এক করে দেখি না। মন্ত্রিত্ব লাভের পর আমি ব্যবসা প্রতিষ্ঠান ‘সাকো’ থেকে পদত্যাগ করেছি। সাকোর বোর্ড সভা আমার পদত্যাগপত্র গ্রহণ করে। মন্ত্রী থাকাকালীন আমি সাকোর কোনো ব্যবসায় দায়িত্বপালন করিনি। এমপি হিসেবে, মন্ত্রী হিসেবে আমি সব সময় জনগণের উন্নয়নে, জনগণের কল্যাণে সরকারি দায়িত্বপালনে সক্রিয় থেকেছি। নিজের অর্থ জনকল্যাণে ব্যয় করেছি। সংসদ সদস্যের ক্ষমতা অপব্যবহার করে কারও কাছ থেকে অর্থ নেইনি। ব্যক্তি জীবনে আমার সম্পর্কে কেউ কখনও নেতিবাচক অঙ্গুলি নির্দেশ করতে পারে নি। আমি কোনো অন্যায় ও অসত্যের সঙ্গে আপোশ করি নি।